MALPKA KASIA
Bolo mi 13 lot jak moj bracik Jorgus ze swojom slubnom pojechali na wczasy nad morze. Minoly dwa tydnie i Jorgus z bratowkom przijechali opolone nazod…we troje!
Jako ze jeszcze niy mieli bajtli, a Jorgusiowi odkond prziszol na swiat to boly yno gupoty w glowie, to se spatrzeli…malpica!
Jakis marynarz w Kolobrzegu sprzedol im malutko malpeczka i pedziol, ze ona nigdy niy urosnie, bo to tako rasa, i ze jest grzeczno!
Jaaa…grzeczno… piyrsze co zrobiola jak jom wypusciyli w doma, to zdemolowala colke miyszkanie: wysula proszek do pranio, cuker i monka do tego dodala, potym odkrynciola kokotek i nalola wody na ta colko kupa, powiesiola sie na gardinie i tyz jom sciepla…styknie pedziec, ze narobiola wiela szkody. Moja bratowka, kero dycki bola pedantka, o malo niy dostala zawalu!
Co bolo robic, Jorgus poszol do naszyj omeczki po ratunek. Oma dycki mieli dobre pomysly, toz kozali Jorgusiowi we starym chlywiku (kaj piyrwy miyszkaly koza Cila, gynsi i reszta gowiedzi), przerobic chlywiki po krolikach na tako wielgo klotka. Tam zamiyszkala Kaska. Dycki rano oma zanosiyli ji we flaszce z nuplym mlyko na sniodanie, a Jorgus przed szychtom i po na mopliku jezdziol jom nafutrowac. Dziynnie tyz kludziol jom na szpacyr na taki dugi lince, coby zwierzontko mialo trocha szpasu. Ale nojwiynkszy szpas mieli ludziska na ulicy, wszyscy sie za Jorgusiym i Kaskom oglondali i sie smioli. Drapko sie roznioslo, ze po Gliwicach lazi chop z malpom:-)
Po zogrodzie i po placu Kaska mogla tyrac bez linki, bo jak jom Jorgus zawolol, to zarozki prziszla.
Nooo….to, ze malpka niy urosnie bolo cyganstwo. A to, ze jest grzeczno, to bolo dziepiyro oszustwo! Tyn marynarz chciol sie pozbyc tego gizda no i zarobic. Kaska rosla jak na drozdzach, a frech bola, ze 10 nojgorszych bajtli by ji niy dorownalo! Na dodatek kradla wszystko, co widziala, no i jak ji sie ktos niy spodobol, to gryzla do krwi! A sprobowolby ji ktos niy dac czegos, co chciala, to zaroz miol odcisniynty jeji gybis na swoim ciele.
Poza Jorgusiym wszyscy my mieli kontakt z jeji zymbiskami. A jak bajsla, to fest bolalo! Na pogotowiu potym juz nos znali, dochtory i siostry juz z daleka sie smioli jak keregos z nos widzieli, ze cisnie po pomoc:-)
Piyrszom ofiarom Kaski padla nasza Mama: czimala na klinie swoja malutko wnuczka, kero miala nupel w gymbiczce. Kaska podleciala, wyciongla dziecku nuplik i zaczla uciekac.Jak Mama chciala ji go nazod zabrac, to ta sie zymsciola i bajsla Jom w wada. Krew sie lola i moj drugi bracik zawioz Mama na pogotowie. Tam niy chcieli uwierzyc, w ta gyszichta z malpom, bo skond w Gliwicach malpa by sie wziona???
Mama dostala szprica, odkaziyli rana, opatrzyli i …do nastympnego razu.
Mojego Papy uzarla w brzuch, bo niy popusciol, jak chciala mu wyrwac fajfka z gymby.
Mie o malo niy zezarla srodkowego palca z lewy rynki, bo chcialach jom chycic, coby niy smiotla na droga. Do dzisiej mom „pamiontka” na tym palcu. Dobrze, ze mi go blank niy uzarla. Oma sie niy zblizali do nij, yno bez krata jak siedziala w klotce we chlywiku, toz tyz sie jakos uchowali przed jeji zymstom. Yno potym, jak tak drapko rosla, to wszyscy mieli strach przed niom. Ta pierona bola okropnie msciwo!
Na tym obrozku jest Jorgus z Kaskom.
Na drugi roz byda dali osprawiac o tym, co Kasia jeszcze nazglobiola, wiela ganby misiol sie Jorgus nazrac, i jak my sie jom pozbyli:-)
Barbara Matusiewicz
epo_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn slk_Latn szl_Latn szl_Latn pol_Latn szl_Latn sot_Latn